กรมบัญชีกลางเพิ่มเงินช.ค.บ. 1 หมื่นบาท
กรมบัญชีกลางแจงปรับเพิ่มเงิน ช.ค.บ. รวมกับเบี้ยหวัดบำนาญเป็นเดือนละ 1 หมื่นบาท
24 เม.ย. 2562

กรมบัญชีกลางแจงปรับเพิ่มเงิน ช.ค.บ. รวมกับเบี้ยหวัดบำนาญเป็นเดือนละ 1 หมื่นบาท
น.ส.สุทธิรัตน์ รัตนโชติ อธิบดีกรมบัญชีกลาง เปิดเผยว่า ขณะนี้ร่างพระราชกฤษฎีกาเงินช่วยค่าครองชีพผู้รับเบี้ยหวัดบำนาญ โดยกรมบัญชีกลางได้ปรับปรุงกฎหมายตามที่คณะรัฐมนตรี (ครม.) ได้มีมติ เพิ่มเงินให้กับผู้รับเบี้ยหวัดบำนาญ ที่ได้รับหรือมีสิทธิได้รับเบี้ยหวัดบำนาญรวมกันทุกประเภทและรวม ช.ค.บ. แล้ว ต่ำกว่าเดือนละ 1 หมื่นบาท ให้ปรับเป็นได้รับ ช.ค.บ. เพิ่มขึ้น เมื่อรวมกับเบี้ยหวัดบำนาญแล้วจะได้รับเงิน เดือนละ 1 หมื่นบาท ซึ่งขณะนี้ร่างพระราชกฤษฎีกาดังกล่าว อยู่ระหว่างรอประกาศในราชกิจจานุเบกษา และมีผลบังคับใช้ต่อไป
ทั้งนี้ ผู้รับบำนาญที่มีสิทธิจะได้รับการโอนเงินเข้าบัญชีเงินฝากธนาคาร พร้อมกับรอบการจ่ายบำนาญปกติ ซึ่งขึ้นอยู่กับวันที่มีผลบังคับใช้ หากทันรอบการจ่ายบำนาญของเดือนใด ก็จะได้รับเงินในเดือนนั้น อธิบดีกรมบัญชีกลาง กล่าวต่อว่า สำหรับร่างกฎกระทรวงกำหนดอัตราและวิธีการรับบำเหน็จดำรงชีพ (ฉบับที่ ..) พ.ศ. .... ที่ปรับปรุงแก้ไขการขยายเพดานของวงเงินบำเหน็จดำรงชีพให้แก่ผู้รับบำนาญซึ่งมีอายุตั้งแต่ 70 ปีบริบูรณ์ขึ้นไป จากเดิมที่ให้ขอรับได้ในอัตรา 15 เท่าของบำนาญรายเดือนที่ได้รับ แต่ไม่เกิน 4 แสนบาท นั้น ปรับเป็นขอรับได้ในอัตรา 15 เท่าของบำนาญรายเดือนที่ได้รับ แต่ไม่เกิน 5 แสนบาท
สำหรับผู้รับบำนาญเคยขอรับบำเหน็จดำรงชีพไปแล้วบางส่วน ให้ผู้รับบำนาญที่มีสิทธิขอรับได้ไม่เกินจำนวนเงินที่ยังไม่ครบตามสิทธิ แต่รวมกันแล้วต้องไม่เกิน 5 แสนบาท ซึ่งขณะนี้ร่างกฎกระทรวงดังกล่าว กรมบัญชีกลางได้ส่งให้สำนักเลขาธิการคณะรัฐมนตรีประกาศในราชกิจจานุเบกษา เพื่อมีผลบังคับใช้ 60 วัน หลังจากประกาศในราชกิจจานุเบกษา ซึ่งหากกฎกระทรวงดังกล่าวมีผลบังคับใช้ กรมบัญชีกลางพร้อมจะดำเนินการตามขั้นตอนทันที
ขณะนี้กรมบัญชีกลางเร่งพัฒนาระบบ e-pension ให้รองรับการจ่ายเงินบำเหน็จดำรงชีพดังกล่าว รวมทั้ง ได้หารือและได้ข้อสรุปร่วมกับธนาคารต่าง ๆ เพื่อเตรียมการสำหรับการจ่ายเงินบำเหน็จดำรงชีพให้แก่ผู้รับบำนาญที่มีสิทธิ รวมถึงกำหนดหลักเกณฑ์และวิธีปฏิบัติเพิ่มเติมในกรณีที่ผู้รับบำนาญได้นำสิทธิในบำเหน็จตกทอดไปเป็นหลักทรัพย์ในการประกันการกู้เงินกับธนาคารด้วย ทั้งนี้ เพื่อให้ผู้รับบำนาญได้รับความสะดวกมากที่สุด